*Ladik Katalin*

**Babaváró**

1.

Hol vagy, hol, kismadár?

Ha kivársz, megtalálsz.

Rólam csicsereghetsz majd,

és zenghetnek a babatrombiták.

2.

Hol vagy, hol, csillagvirág?

Ha kivársz, megtalálsz.

Csillag vagyok, rád mosolygok,

zengik a babatrombiták.

3.

Hol vagy, hol, kisbárány?

Ha kivársz, megtalálsz.

Piciny vagyok, meleg vagyok,

zengik a babatrombiták.

4.

Hol vagy, hol, szellőtündér?

Ha kivársz megtalálsz.

Szíved dobbanása vagyok,

zengik a babatrombiták.

5.

Hol vagy, hol, holdvilág?

Ha kivársz, megtalálsz.

Fényes vagyok, éhes vagyok,

zengik a babatrombiták.

6.

Hol vagy, hol, rózsaszál?

A szívedben megtalálsz.

Aki szeret, megtalált,

zengjenek a babatrombiták!

7.

Hol vagy, hol, napsugár?

Itt vagyok, ragyogok!

Szeretetben megszülettem,

zengik már a babatrombiták!